अथेन्स आले शैह्रा च इक बड़ा-बड्डा कसरत करने आला खाड़ा हा जिसगी लाइकेउम आखदे हे। अरिस्तोतेलस गी उस खाड़े दा प्रमुख बनाई दित्ता गेआ। आखदे न जे उस लाइकेउम च बने दे रस्तें पर चलदे-चलदे (पेरिपतोस) गै ओ अपनियां शिक्षां ते आदेश दिन्दा हा। ओदे दर्शन (फलासफी) गी इस्सै लेई पेरिपतोतिकोस, ‘पेरि’ सस्कृत ‘परि’, ‘आसै-पासै ते ‘पतिइन चलना’ नां थ्होई गेदा हा। इस गल्ल च किश भारती गै छोरा जन बने दा ल’बदा ऐ। पराचीन भारत च चलदे-फिरदे रौह्ने आले बिद्वानें गी ‘चारण’ आखदे हे। ‘बैशम्पायण’ दे। नौ शिष्य मश्हूर हे, जिन्दे चा त्रै उदीच्य (उत्तर) ते त्रै गै मध्यमा (बश्कारला) लाकें गी प्रचार आस्तै निकली गे हे। उनें सारें गी ‘चारण’ गै आखदे हे। इयां गै पराचीन बौद्ध परम्परा च बी ‘मज्झिम निकाय’ पराचीन ग्रैन्था चे आई गल्ला अनसार ‘बीर्ध-चारायण’ नां दा इक भिक्षु होआ हा जिसनै ‘नोतिविजित-चरायाण’ राजधर्म उप्पर इक शास्तरी ग्रैन्थ अरिस्तोतेलेस आङू गै लिखेआ हा।